**Informatívna správa k riešeniu vnútrobloku**

**„Klimkovičova – Čordákova“**

Projekt je spracovávaný tímom architektov pod vedením Ing. arch. Miloša Hájnika.

Návrh vnútrobloku Klimkovičova-Čordáková je rozdelený do troch etáp – parková časť, detské ihriská so spoločenským priestorom a časť detského ihriska so športoviskom. Základnou myšlienkou návrhu je vytvorenie chodníka, ktorý začína na severnej strane vnútrobloku, prepája prvé dve etapy a ústi v časti spoločenského priestoru. Hlavný chodník je farebne a materiálovo odlíšený od existujúcich chodníkov a poskytuje bezbariérové prepojenie všetkých funkcií vnútrobloku. Koncept pracuje s ekologickými opatreniami, revitalizuje nefunkčné plochy a schodiská, vytvára dažďové záhrady a vodné prvky, ktoré prirodzene ochladzujú prostredie. Navrhovaná je výsadba nových stromov v miestach najviac exponovaných slnkom, pričom sú pôvodné stromy zachovávané. Taktiež sa v týchto miestach počíta s umiestnením tieniacich prvkov a konštrukcií. V riešenom území sú navrhované bezbariérové opatrenia a inkluzívne hracie prvky a materiály. Prvá etapa, začínajúca v severnej časti vnútrobloku, je navrhovaná ako kľudová parková zóna. Severný vstup do vnútrobloku zvýrazňuje osvetlená portálová konštrukcia. Koncept pracuje s dvoma spevnenými plochami z mlátu a drevnej štiepky, doplnené o výsadbu nových stromov, ktoré slúžia na posedenie v tieni. Park je doplnený modernými vodnými prvkami, svetelnými prvkami, umeleckým dielom a záhonmi. V priestore sú vyčlenené aj voľné trávnaté plochy s rôznym využitím, ako napríklad piknik, či rozvíjanie komunitných záhradiek.

Druhá etapa, v strednej časti vnútrobloku, priamo nadväzuje na prvú žltým chodníkom. V tejto časti je navrhované detské ihrisko s vodo priepustným povrchom EPDM, ktoré integruje už existujúcu hernú lanovú konštrukciu. Ihrisko je rozdelené na uzavretú časť pre menšie deti a otvorené časti s hracími prvkami pre väčšie deti. Návrh taktiež pracuje s existujúcim malým svahom, kde je vytvorená šmýkačka. Ihrisko je doplnené o výsadbu nových stromov a záhonov. Taktiež je možné ihrisko doplniť o konštrukciu na tienenie. V najviac slnkom exponovanej časti sú navrhované vyvýšené záhony s časťou na sedenie a výsadbou stromov, ktoré budú poskytovať prirodzený tieň. V južnej časti druhej etapy je navrhované oplotené venčovisko s mobiliárom a hernými prvkami pre psov. Srdcom vnútrobloku je východná časť druhej etapy, spoločenský priestor, v ktorom je koniec žltého chodníka taktiež zvýraznený osvetlenou portálovou konštrukciou. V rozvoľnenej organickej mlátovej ploche sú navrhované miesta pre dve mobilné objekty kaviarní alebo streetfoodu, a miesto pre objekt skladu. Táto časť bude slúžiť ako exteriérový spoločenský stretávací priestor, v ktorom je umiestnený mobiliár ako stoly či lavičky s integrovaným kvetináčom. V priestore je navrhovaná výsadba nových stromov a záhonov.

Tretia etapa, vo východnej časti vnútrobloku, svojou polohou, tvarmi a materiálmi priamo nadväzuje na druhú etapu. Detské ihrisko vytvárajú organické plochy, ktoré kombinujú mlát, drevnú štiepku, EPDM a trávnatý porast. Nové ihrisko k sebe začleňuje aj existujúce indiánske ihrisko a workoutové ihrisko. Navrhované sú taktiež terénne modelácie, inkluzívne prvky, nový mobiliár a výsadba stromov. Existujúce športovisko bude revitalizované, jeho súčasný povrch sa zamení za nový povrch EPDM, návrh taktiež počíta s novým oplotením ihriska a pridaním nového mobiliáru.

Projekt je odkomunikovaný už aj s verejnosťou dňa 22.08.2023 v zasadacej miestnosti ako verejné stretnutie k obnove vnútrobloku s obyvateľmi. Tento spoločný plán na tému obnovy vnútrobloku Klimkovičova – Čordákova s obyvateľmi priniesol konštruktívnu diskusiu. S ohľadom na veľký záujem plánuje MČ ďalšie stretnutie Spoločného plánu na túto tému.

Spracovali:

Ing. Jaromil Čop,

Ing. Jarmila Balážová, PhD.

oddelenie výstavby a majetku